Na temelju članka 15. stavka 2. Zakona o javnoj nabavi (NN br. 120/16, 114/22 i 48/26) i članka 33. Statuta Pučkog otvorenog učilišta Krapina (KLASA: 612-01/15-01/08 URBROJ: 2140-36-07-15-03, i KLASA: 612-01/23-01/06, UR.BROJ: 2140-36-07-23-03), Upravno vijeće Pučkog otvorenog učilišta Krapina, na prijedlog ravnateljice, na  __. sjednici održanoj __.__.____. godine donijelo je

PRAVILNIK
O PROVEDBI POSTUPAKA JEDNOSTAVNE NABAVE

OPĆE ODREDBE
Članak 1.
Ovim Pravilnikom uređuju postupci, pravila i uvjeti za nabavu robe i usluga te provedba projektnih natječaja Pučkog otvorenog učilišta Krapina (u daljnjem tekstu: Naručitelj) čija je procijenjena vrijednost manja od 50.000,00 eura bez PDV-a te za nabavu radova čija je procijenjena vrijednost manja od 100.000,00 eura bez PDV-a (u daljnjem tekstu: jednostavna nabava), na koju se, sukladno odredbi članka 12. stavka 1. Zakona o javnoj nabavi (u daljnjem tekstu: ZJN 2016), isti ne primjenjuje.
Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.
Poslovi jednostavne i javne nabave obuhvaćaju planiranje, pripremu, provedbu, praćenje izvršenja i izvještavanje o provedenim postupcima jednostavne i javne nabave.

Članak 2.
Naručitelj prilikom provođenja postupaka jednostavne nabave mora poštovati sljedeća načela javne nabave: načelo slobode kretanja robe, načelo slobode poslovnog nastanka i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
Jednostavna nabava ne smije biti osmišljena s namjerom izbjegavanja primjene ZJN 2016 ili izbjegavanja primjene ovog Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.
U svrhu pripreme postupaka jednostavne nabave može se provesti analiza tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave, a sve sukladno planiranim proračunskim sredstvima i potrebama upravnih tijela Naručitelja.
Informacije prikupljene analizom tržišta ne smiju se interpretirati na način da imaju za posljedicu narušavanje tržišnog natjecanja ili kršenje načela zabrane diskriminacije i transparentnosti.



Članak 3.
Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima sukladno odredbama članaka 75. - 83. ZJN 2016.
U pozivu za pojedini postupak jednostavne nabave Naručitelj je obvezan navesti popis gospodarskih subjekata s kojima je predstavnik naručitelja iz članka 76. stavka 2. ZJN 2016 u sukobu interesa ili navesti da takvi subjekti ne postoje.


PLAN NABAVE I REGISTAR UGOVORA I OKVIRNIH SPORAZUMA

[bookmark: _Hlk146615590]Članak 4.
[bookmark: _Hlk229052720]Naručitelj donosi Plan nabave i izmjene plana za kalendarsku godinu za predmete nabave čija je procijenjena vrijednost jednaka ili veća od 5.000,00 eura bez PDV-a.
Na planiranje nabave i vođenje registra ugovora i okvirnih sporazuma na odgovarajući se način primjenjuju odredbe ZJN 2016.
Naručitelj je dužan provjeriti svaki predmet nabave kako bi se spriječilo izbjegavanje primjene ZJN 2016 ili izbjegavanje primjene ove Odluke.
Naručitelj je dužan ažurno voditi evidenciju provedenih nabava, sklopljenih ugovora i/ili okvirnog sporazuma i izdanih narudžbenica te izvršenja svakog pojedinačnog ugovora ili okvirnog sporazuma ili narudžbenice.
Sve sklopljene ugovore i/ili okvirne sporazume i Narudžbenice, Naručitelj je dužan objaviti u registru ugovora.
U registru ugovora i okvirnih sporazuma navode se svi predmeti nabave čija je procijenjena vrijednost jednaka ili veća od 5.000,00 eura te za sve predmete za čiju nabavu je Naručitelj sklopio ugovore i okvirne sporazume temeljem izuzeća od primjene Zakona propisanih člancima 33. i 34. Zakona ZJN 2016, s obrazloženjem razloga za izuzeće. 


POSTUPCI JEDNOSTAVNE NABAVE, NAČIN KOMUNIKACIJE I VRIJEDNOSNI PRAGOVI

Članak 5.
Naručitelj i gospodarski subjekti komuniciraju i razmjenjuju podatke elektroničkim sredstvima komunikacije za nabave čija je procijenjena vrijednost jednaka ili manja od 15.000,00 eura. 
Ukoliko to neće biti moguće, komunikacija će se odvijati putem ovlaštenog pružatelja poštanskih usluga ili druge odgovarajuće kurirske službe, telefaksom, neposrednom dostavom ili njihovim kombiniranjem s elektroničkim sredstvima.



POSTUPAK JEDNOSTAVNE NABAVE ČIJA JE PROCIJENJENA VRIJEDNOST JEDNAKA ILI MANJA OD 15.000,00 EURA
Članak 6.
Postupak jednostavne nabave čija je procijenjena vrijednost jednaka ili manja od 15.000,00 eura Naručitelj provodi:
1.	upućivanjem poziva na dostavu ponuda elektroničkom poštom jednom ili više gospodarskih subjekata iz vlastite baze podataka te izdavanjem narudžbenice ili zaključivanjem ugovora s odabranim gospodarskim subjektom
ili
2.	izravnom kupnjom u prodavaonicama i sl., a u skladu sa zakonskom i podzakonskom regulativom i drugim aktima Naručitelja.
Rok za dostavu ponuda iznosi najmanje 3 (tri) dana, te isti ovisno o predmetu nabave ili žurnosti može biti i kraći.
Gospodarski subjekt podnosi svoju ponudu elektroničkom poštom ili osobnom dostavom na Urudžbeni zapisnik.
Otvaranje ponuda nije javno.
Postupak jednostavne nabave iz ovog članka Odluke završava:
- 	pisanom obaviješću o prihvatu ponude za predmete nabave do 15.000,00 eura bez PDV-a nakon čega se stječu uvjeti za izdavanje narudžbenice odnosno potpisa ugovora
-	dostavom obavijesti o  poništenju postupka ukoliko odabrani ponuditelj u ostavljenom roku izjavi da odustaje od izvršenja  nabave za  koju mu je izdana narudžbenica ili odbije potpisati ugovor.
Ukoliko odabrani ponuditelj odustane od izvršenja ugovora i/ili okvirnog sporazuma ili Narudžbenice, Naručitelj je obvezan naplatiti jamstvo za ozbiljnost ponude, ako je isto traženo Pozivom na dostavu ponude.
Naručitelj smije izmijeniti ugovor o jednostavnoj nabavi, koji je sklopljen temeljem postupka iz ovog članka, tijekom njegova trajanja, bez provođenja novog postupka, ukoliko vrijednost izmjena zajedno sa vrijednosti osnovnog ugovora ne prelazi 15.000,00 eura.
Naručitelj može izmijeniti ugovor zbog produženja roka izvršenja ugovora te iz ostalih opravdanih razloga. 
Naručitelj će za navedene izmjene sklopiti dodatak ugovoru.


POSTUPAK JEDNOSTAVNE NABAVE ČIJA JE PROCIJENJENA VRIJEDNOST VEĆA OD 15.000,00 EURA DO 25.000,00 EUR ZA ROBE I USLUGE I 45.000,00 EURA ZA RADOVE

[bookmark: _Hlk229746038]Članak 7.
Postupak jednostavne nabave čija je procijenjena vrijednost veća od 15.000,00 i koja je jednaka ili manja od 25.000,00 eura za robe i usluge i jednaka ili manja od 45.000,00 eura za radove eura naručitelj je obvezan provesti putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH): 
1. Jednostavna nabava – e-Dostava s pozivom odabranom ili odabranim gospodarskim subjektima, s time da se poziv šalje na  jedan (1) ili više odabrana gospodarska subjekta ili 
2. Jednostavna nabava – e-Dostava s javnom objavom poziva.

POSTUPAK JEDNOSTAVNE NABAVE ČIJA JE PROCIJENJENA VRIJEDNOST VEĆA 25.000,00 EUR DO 49.999,99 EURA ZA ROBE I USLUGE I VEĆA OD 45.000,00 EURA DO 99.999,99 EURA ZA RADOVE

Članak 8.
Za nabavu robe i usluga čija je procijenjena vrijednost veća od 25.000,00 do 49,999,99 eura te za nabavu radova čija je procijenjena vrijednost veća od 45.000,00 do 99.999,99 eura naručitelj je obvezan provesti postupak jednostavne nabave putem javne objave u modulu jednostavne nabave - Jednostavna nabava – e-Dostava s javnom objavom poziva.

Članak 9.
Iznimno od članka 8. ovog Pravilnika, naručitelj nije obvezan provesti postupak jednostavne nabave putem javne objave u modulu jednostavne nabave već isti provodi sukladno članku 7. ovog Pravilnika, e-Dostava s pozivom odabranim gospodarskim subjektima: 
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni;
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati. 
Razlozi za primjenu iznimke iz ovoga članka navode se i obrazlažu u objavi u modulu jednostavne nabave EOJN RH.   

Članak 10.
Kriterij za odabir ponude može biti najniža cijena ili ekonomski najpovoljnija ponuda. 
Na kriterije za odabir gospodarskog subjekta i kriterije odabira ekonomski najpovoljnije ponude  odgovarajuće se primjenjuju odredbe ZJN 2016.



ROKOVI ZA DOSTAVU PONUDA	
						
Članak 11.
Prilikom određivanja rokova za dostavu ponuda Naručitelj će uzeti u obzir složenost predmeta nabave i vrijeme potrebno za izradu ponude. 
Rokovi za dostavu ponude određuju se na način da se utvrdi točan datum i vrijeme do kojega gospodarski subjekti mogu pravodobno dostaviti svoju ponudu.
U postupku jednostavne nabave iz članka 7. ovog Pravilnika, čija je procijenjena vrijednost veća od 15.000,00 eura, rok za dostavu ponuda iznosi najmanje pet (5) dana.
Za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura, iz članka 8. ovog Pravilnika, rok za dostavu ponude iznosi najmanje sedam (7) dana.
Ako postoji iznimna žurnost uzrokovana događajima koje naručitelj nije mogao predvidjeti niti na njih utjecati, rokovi navedeni u stavcima 3. i 4. ovog članka se mogu skratiti.		
Tijekom roka za dostavu ponuda Naručitelj može izmijeniti ili dopuniti poziv i/ili dokumentaciju o nabavi. U slučaju značajne izmjene poziva i/ili dokumentacije o nabavi, rok za dostavu ponuda će se primjereno produžiti.
Gospodarski subjekti mogu zatražiti dodatne informacije, objašnjenja ili izmjene u vezi s pozivom i/ili dokumentacijom o nabavi, isključivo putem sustava EOJN RH, najkasnije tijekom drugog (2) dana prije roka određenog za dostavu ponuda.
Naručitelj je obvezan odgovor, dodatne informacije i objašnjenja staviti na raspolaganje putem sustava EOJN RH, u primjerenom roku te u slučaju značajnih izmjena primjereno produžiti rok za dostavu ponuda. 
Članak 12.
Ponuda je izjava volje ponuditelja u pisanom obliku da će isporučiti robu, pružiti usluge ili izvesti radove u skladu s uvjetima i zahtjevima iz poziva.
Gospodarski subjekti sastavljaju svoju ponudu na način i u rokovima kako je propisao Naručitelj za svaki pojedini postupak nabave, u skladu sa ovom Odlukom.
U postupcima jednostavne nabave iz članka 7. i 8. ovog Pravilnika, koji se provode putem modula jednostavne nabave u EOJN RH, ponude se podnose isključivo elektronički, putem sustava EOJN RH, do naznačenog roka za dostavu.
Smatra se da ponuda dostavljena elektroničkim sredstvima komunikacije putem EOJN RH obvezuje ponuditelja u roku valjanosti ponude neovisno o tome je li potpisana ili nije te naručitelj ne smije odbiti takvu ponudu samo zbog toga razloga.
Na sadržaj i način izrade ponude te na postupanje u vezi s ponudom odgovarajuće se primjenjuju odredbe ZJN 2016 i drugih propisa koji se odnose na ponudu u postupcima javne nabave.


STRUČNO POVJERENSTVO

Članak 13.
Postupak jednostavne nabave veće od 15.000,00 eura priprema i provodi stručno povjerenstvo koje odlukom imenuje odgovorna osoba Naručitelja.
Stručno povjerenstvo čine najmanje dva člana.
Članovi stručnog povjerenstva te druge osobe koje imaju utjecaj na odlučivanje u vezi s pojedinim predmetom nabave i/ili sudjeluju u pojedinim radnjama u postupku odgovorni su za zakonito i stručno provođenje postupaka jednostavne nabave.
Članovi stručnog povjerenstva moraju popuniti i potpisati Izjavu o (ne)postojanju sukoba interesa te istu ažurirati tromjesečno.


OTVARANJE, PREGLED I ANALIZA PONUDA
[bookmark: _Hlk230179163]						
Članak 14.
Sustav EOJN RH automatski otvara elektroničke dijelove ponuda po isteku roka za njihovu dostavu.
Ponude otvara najmanje jedan član stručnog povjerenstva za jednostavnu nabavu.
U postupku jednostavne nabave iz članka 7. ovog Pravilnika, čija je procijenjena vrijednost veća od 15.000,00 eura, Naručitelj može u EOJN RH odrediti da li će otvaranje ponuda pratiti samo naručitelj, ili naručitelj i ponuditelji.
Za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura, iz članka 8. ovog Pravilnika, Naručitelj može u EOJN RH odredite da li će otvaranje ponuda pratiti naručitelj i ponuditelji, i/ili prati javnost, odnosno otvaranje ponuda je javno putem EOJN RH.
Na otvaranje ponuda odgovarajuće se primjenjuju odredbe ZJN 2016 i drugih propisa koji se odnose na otvaranje ponuda u postupcima javne nabave.

Članak 15.
Stručno povjerenstvo za provedbu postupka nabave pregledava i ocjenjuje ponude na temelju uvjeta i zahtjeva iz poziva te daje prijedlog za odabir najpovoljnije ponude ili poništenje postupka odgovornoj osobi Naručitelja, o čemu sastavlja Zapisnik o pregledu i ocjeni ponuda. 
U svrhu otklanjanja utvrđenih nedostataka iz ponuda na odgovarajući se način primjenjuju instituti iz ZJN 2016 i drugih propisa iz područja javne nabave. U zahtjevu za otklanjanje nedostataka Naručitelj je obvezan odrediti primjereni rok za postupanje ponuditelja. 
Sva dokumentacija o postupanjima iz stavka 2. ovoga članka čini sastavni dio Zapisnika o pregledu i ocjeni ponuda.
U slučaju da Naručitelj utvrdi neotklonjiv nedostatak u ponudi, ista će se odbiti bez potrebe za daljnjim pregledom i ocjenom te ponude.
Članak 16.
Naručitelj može odbiti ponudu za koju na temelju rezultata pregleda i ocjene ponuda utvrdi da je ista nepravilna, neprikladna ili neprihvatljiva.
Nepravilna je ponuda koja nije sukladna pozivu, ili je primljena izvan roka za dostavu ponuda, ili je Naručitelj utvrdio da je izuzetno niska, ili ponuda ponuditelja koji nije prihvatio ispravak računske pogreške ili postoje dokazi o tajnom sporazumu ili korupciji ili nije rezultat tržišnog natjecanja.
Neprihvatljiva ponuda je svaka ponuda čija cijena prelazi procijenjenu vrijednost nabave, odnosno osigurana novčana sredstva naručitelja za nabavu ili ponuda ponuditelja koji ne ispunjava kriterije za kvalitativni odabir gospodarskog subjekta i ponuda ponuditelja za kojeg se utvrdi da je u sukobu interesa sukladno odredbama članka 81. ZJN 2016.
Neprikladna ponuda je svaka ponuda koja nije relevantna za ugovor o jednostavnoj nabavi jer bez značajnih izmjena ne može zadovoljiti potrebe i zahtjeve naručitelja propisane pozivom.
Naručitelj je u postupku jednostavne nabave, obvezan odbiti ponudu ponuditelja koji je podnio najpovoljniju ponudu ako utvrdi da je cijena te ponude jednaka ili veća od pragova za jednostavnu ili javnu nabavu.

Članak 17.
Nakon pregleda i ocjene ponuda valjane ponude rangiraju se prema kriteriju za odabir ponude.
Za odabir ponude dovoljna je jedna (1) pristigla ponuda koja udovoljava svim propisanim uvjetima iz poziva Naručitelja.
Naručitelj je obvezan rangirati i ponude čija je cijena viša od procijenjene vrijednosti nabave, osim ako je dokumentacijom o nabavi propisano da se takva ponuda odbija kao neprihvatljiva.
Ako su dvije ili više valjanih ponuda jednako rangirane prema kriteriju za odabir ponude, odabrat će se ponuda koja je zaprimljena ranije.

Članak 18.
Naručitelj može poništiti postupak jednostavne nabave ako:
1. [bookmark: _Hlk228885739]postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije
2. postanu poznate okolnosti zbog kojih bi došlo do sadržajno bitno drukčijeg poziva ili dokumentacije o nabavi, da su bile poznate prije
3. je cijena najpovoljnije ponude jednaka ili veća od pragova za jednostavnu ili javnu nabavu 
4. nije dobio unaprijed određen broj valjanih ponuda za sklapanje okvirnog sporazuma
5. nije pristigla nijedna ponuda
6. nakon isključenja ponuditelja ili odbijanja ponuda ne preostane nijedna valjana ponuda
7. je cijena najpovoljnije ponude veća od procijenjene vrijednosti nabave, osim ako javni naručitelj ima ili će imati osigurana sredstva, 
8. ako je to potrebno radi zaštite javnog interesa. 



[bookmark: _Hlk230181703]Članak 19.
[bookmark: _Hlk223362071]Postupak jednostavne nabave iz članka 7. i 8. ovog Pravilnika završava donošenjem Odluke o odabiru, odnosno poništenju jednostavne nabave koju potpisuje odgovorna osoba Naručitelja.
[bookmark: _Hlk223362124][bookmark: _Hlk223362147]Odluka o odabiru ponude donosi se u roku od 30 dana od isteka roka za dostavu ponuda, a odluka o poništenju postupka donosi se u roku od 30 dana od nastanka razloga za poništenje postupka, osim ako je Naručitelj u pozivu odredio duži rok.
U postupku jednostavne nabave iz članka 7. i 8. ovog Pravilnika, koji se provode u modulu jednostavne nabave, Odluku o odabiru Naručitelj javno objavljuje u EOJN RH.
[bookmark: _Hlk223445694]Uvjeti za sklapanje ugovora ili okvirnog sporazuma ili izdavanje narudžbenice, odnosno uvjeti za pokretanje novog postupka jednostavne nabave, stječu se:
· protekom roka za izjavu prigovora iz članka 27. ovog Pravilnika, ako prigovor nije izjavljen, 
· dostavom odluke odgovorne osobe Naručitelja kojim se prigovor odbacuje ili odbija.


UGOVARANJE I REALIZACIJA 

Članak 20.
Naručitelj može po završetku postupka jednostavne nabave ponovno rangirati valjane ponude, ne uzimajući u obzir ponudu prvotno odabranog ponuditelja, te na temelju kriterija za odabir ponude odabrati sljedeću najpovoljniju ponudu ili, ako postoje razlozi, poništiti postupak, ukoliko prvotno odabrani ponuditelj:
· odbije potpisati ugovor o nabavi ili okvirni sporazum,
· u roku valjanosti odustane od svoje ponude,
· ne dostavi izjavu o produljenju roka valjanosti ponude i jamstvo za ozbiljnost ponude sukladno roku iz izjave, ukoliko je jamstvo traženo,
· ne dostavi jamstvo za uredno ispunjenje ugovora ili okvirnog sporazuma kako je propisano pozivom i odredbom ugovora ili okvirnog sporazuma ili
· na poziv Naručitelja ne dostavi pozivom tražene dokumente (npr. dokumente po posebnim propisima).

Članak 21.
U postupcima jednostavne nabave Naručitelj slobodno bira hoće li izdati narudžbenicu ili sklopiti ugovor ili okvirni sporazum. 

Članak 22.
Okvirni sporazum može se sklopiti u svim postupcima jednostavne nabave.
Okvirni sporazum ne smije se sklopiti na rok dulji od dvije godine. Okvirni sporazum može se izvršavati izdavanjem narudžbenice i/ili sklapanjem ugovora o nabavi.
Ugovor o nabavi mora se sklopiti, a narudžbenica se mora izdati prije isteka roka na koji je sklopljen okvirni sporazum, ali trajanje pojedinog ugovora i/ili narudžbenice ne smije biti dulje od tri mjeseca od isteka roka na koji je okvirni sporazum sklopljen.
Ukupna plaćanja bez PDV-a tijekom izvršenja okvirnog sporazuma po svim ugovorima i/ili narudžbenicama ne smiju biti jednaka ili veća od vrijednosti pragova za provedbu postupka jednostavne nabave temeljem kojeg je okvirni sporazum sklopljen kao ni jednaka ili veća od vrijednosti pragova za primjenu ZJN 2016.
Na sve ostalo što nije regulirano ovom Odlukom na odgovarajući se način primjenjuju odredbe ZJN 2016 i drugih propisa koji se odnose na okvirni sporazum.

Članak 23.
[bookmark: _Hlk230182270]Ugovor o jednostavnoj nabavi ili okvirni sporazum ili narudžbenica mora biti sklopljena i izvršavati se u skladu s uvjetima po kojima je proveden postupak i odabranom ponudom.
Ugovorne strane sklapaju ugovor o jednostavnoj nabavi ili okvirni sporazum ili narudžbenicu u pisanom obliku najkasnije u roku od 30 dana od završetka postupka. 
Naručitelj može u pozivu odrediti dulji rok za potpisivanje, koji u tom slučaju ne može biti dulji od 90 dana od završetka postupka.
Pisani oblik važi i za sve kasnije izmjene i/ili dopune ugovora o nabavi ili okvirnog sporazuma.

Članak 24.
Naručitelj smije izmijeniti ugovor o jednostavnoj nabavi tijekom njegova trajanja bez provođenja novog postupka ukoliko vrijednost izmjena zajedno sa vrijednosti osnovnog ugovora ne prelazi:
1.	za postupak iz članka 7. ovog Pravilnika, 25.000,00 eura za nabavu roba i usluga te 45.000,00 eura za nabavu radova,
2.	za postupak iz članka 8. ovog Pravilnika, pragove javne nabave, odnosno ukupna vrijednost mora biti manja od 50.000,00 eura bez PDV-a za nabavu roba i usluga, odnosno manja od 100.000,00 eura bez PDV-a za nabavu radova.
[bookmark: _Hlk229494649]Naručitelj može izmijeniti ugovor zbog produženja roka izvršenja te iz ostalih opravdanih razloga. 
Naručitelj će za izmjene iz ovog članka sklopiti dodatak ugovoru.

Članak 25.
Naručitelj je obvezan raskinuti ugovor o nabavi ili okvirni sporazum tijekom njegova trajanja ako je ugovor ili okvirni sporazum značajno izmijenjen što bi zahtijevalo novi postupak nabave.
Na raskid ugovora o nabavi ili okvirnog sporazuma tijekom njegova trajanja primjenjuju se i odredbe zakona kojim se uređuju obvezni odnosi.


PROJEKTNI NATJEČAJ
Članak 26.
[bookmark: _Hlk223361683]Projektni natječaj je posebni režim nabave na čiju provedbu se na odgovarajući način primjenjuju odredbe ZJN 2016 koje se odnose na projektni natječaj kao i odredbe ovog Pravilnika koje se odnose na postupke jednostavne nabave i pragove.
PRAVNA ZAŠTITA

Članak 27.
Pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o jednostavnoj nabavi i koji je pretrpio ili bi mogao pretrpjeti štetu, putem prigovora odgovornoj osobi Naručitelja za nabave čija je procijenjena vrijednost veća od 15.000,00 eura u roku od pet (5) dana od dana primitka Odluke o odabiru ili poništenju, pri čemu se odluka  smatra potpisanom, vjerodostojnom i dostavljenom istekom dana javne objave u EOJN RH.
Prigovor se može izjaviti na odluku o odabiru ili odluku o poništenju predmetne nabave.
Prigovor se naručitelju dostavlja putem sustava EOJN RH  i obvezno sadržava sljedeće podatke i dokaze:
1. podatke o podnositelju prigovora (naziv ili osobno ime, OIB ili odgovarajući identifikacijski broj, ako je predviđen u nacionalnom zakonodavstvu, adresa sjedišta ili prebivališta, adresa elektroničke pošte)
2. podatke o zastupniku ili opunomoćeniku, s priloženom valjanom punomoći
3. naziv i sjedište naručitelja
4. predmet prigovora
5. broj objave, ako je poznat
6. opis nepravilnosti i obrazloženje
7. dokaze
8. potpis podnositelja prigovora.
Odgovorna osoba Naručitelja može :
1. odbaciti prigovor zbog nepravodobnosti nedostatka pravnog interesa i zbog toga što je izjavljen od neovlaštene osobe;
2. odbiti prigovor: 
3. [bookmark: _Hlk230181801]usvojiti prigovor te u tom slučaju poništiti odluku o odabiru ili poništenju postupka.
Odgovorna osoba Naručitelja odlučuje o prigovoru odlukom u roku od 8 (osam) dana od dana izjavljivanja prigovora.
Protiv odluke odgovoren osobe Naručitelja može se pokrenuti upravni spor pred Upravnim sudom.

Članak 28.
Ovaj Pravilnik stupa na snagu 1. rujna 2026. godine.
Stupanjem na snagu ovog Pravilnika, prestaje važiti Pravilnik o jednostavnoj nabavi KLASA: 012-04/23-01/01, URBROJ: 2140-36-07/23-01 od 27. siječnja 2023. godine. 
Postupci jednostavne nabave započeti do stupanja na snagu ovog Pravilnika, dovršit će se prema odredbama Pravilnika o jednostavnoj nabavi koja je bila na snazi u vrijeme njihova pokretanja.



Članak 29.
Ovaj Pravilnik objavljuje se na oglasnoj ploči i Internet stranici Naručitelja te je dostupan u EOJN RH.


KLASA:
URBROJ: 



PREDSJEDNIK UPRAVNOG VIJEĆA
   Marko Dolovčak



Ovaj Pravilnik objavljen je na oglasnoj ploči Učilišta dana __.__. 2026. godine.

